Renée Jain-moord: Man ondervra | Netwerk24
Renée Jain-moord: Man ondervra
Deur Maygene de Wee 07 April 2021 18:57
Die 39-jarige man wat die polisie Maandag in verband met die moord op Renée Jain (50) op 'n landgoed in die Wolseley-omgewing ondervra het, is nie aangekla nie.
Renée Jain se moordenaars word nog gesoek. Foto: Facebook
Kapt. Frederick van Wyk, polisiewoordvoerder, het Woensdag gesê speurders volg nog leidrade op.
Netwerk24 het van 'n bron verneem dat die man in Tulbagh vir ondervraging geneem is. 'n Ander bron het gesê hy was glo die bestuurder van die voertuig wat Jain se vermeende moordenaars by die De Vierde Liefde-landgoed afgelaai het.
Jain, 'n dogter van André (Bakkies) Rossouw, 'n oudredakteur van die tydskrif Sarie, is op Vrydag 26 Maart in haar huis op die landgoed vermoor. Sy was alleen tuis.
Na verneem word, is sy vermoedelik met 'n kussing versmoor.
Vroeër is berig dat haar hande en voete met 'n elektriese kabel agter haar rug vasgemaak was. Die kabel is ook om haar nek gebind. Sy is vermoedelik daarna versmoor.
Bronne het verlede week gesê Jain se selfoon, tablet of skootrekenaar en juweliersware word vermis.
Die juweliersware is glo Saterdag by 'n begraafplaas in Tulbagh gevind in die voertuig van 'n egpaar wat ook op die landgoed woon en vermoedelik deur Jain se vermeende moordenaars beroof is.